এর আগে বিভিন্ন লেখায় আমরাও বলেছি, এসব সংশোধনীর ফলে পার্বত্য চট্টগ্রাম থেকে বাঙালিদের উচ্ছেদ করার নিরঙ্কুশ ক্ষমতা পেয়ে যাবেন পার্বত্য চট্টগ্রাম জনসংহতি সমিতির সভাপতি সন্তু লারমা। আর কমিশনকে ব্যবহার করে সন্তু লারমা কোনো বাঙালি পরিবারকে পার্বত্য চট্টগ্রামে তার ভিটেমাটি থেকে উচ্ছেদ করলেও কোনো আইন-আদালত কিংবা রাষ্ট্রের প্রতিকার করার ক্ষমতা থাকবে না। ভূমি কমিশন আইনের ১৬ নং অনুচ্ছেদেই বলা আছে যে, ‘ধারা ৬(১)-এ বর্ণিত কোন বিষয়ে দাখিলকৃত আবেদনের উপর কমিশন প্রদত্ত সিদ্ধান্ত দেওয়ানী আদালতের ডিক্রী বলিয়া গণ্য হইবে, তবে উক্ত সিদ্ধান্তের বিরুদ্ধে কোন আদালত বা অন্য কোন কর্তৃপক্ষের নিকট আপীল বা রিভিশন দায়ের বা উহার বৈধতা বা যথার্থতা সম্পর্কে কোন প্রশ্ন উত্থাপন করা যাইবে না।’ এ অবস্থায় পার্বত্য চট্টগ্রামে বসবাসরত লক্ষ লক্ষ বাঙালি পরিবার তাদের ভিটেমাটি হারানোর আশঙ্কায় রয়েছে। যার আলামত রয়েছে আঞ্চলিক পরিষদ থেকে জমির নামজারিসহ খাজনা/কর আদায় স্থগিত রাখার নির্দেশ জারি করার মধ্যে। পার্বত্যবাসী এটা ভালো করেই জানে যে, এই সিদ্ধান্তটি নতুন নয়, বরং বহু পুরনো। জনসংহতি সমিতির অলিখিত নির্দেশে বহু আগে থেকেই হেডম্যান কারবারিগণ পারতপক্ষে বাঙালিদের জমির খাজনা/কর গ্রহণ করেন না। আইনের সংশোধনীর পর তারা সেটা লিখিতভাবেই করতে সক্ষম হলেন, এটি একটি ভয়ানক ষড়যন্ত্রের ভিন্নরূপে প্রকাশ ঘটল। কিন্তু সেই ষড়যন্ত্রটি কী?